REGOLAMENT TAL-KUMMISSJONI (KE) Nru 1830/2004
tal-21 ta' Ottubru 2004
li jemenda r-Regolament (KE) Nru 283/2004 u r-Regolament (KE) Nru 284/2004 dwar ir-reġistrazzjoni ta’ ċerti importazzjonijiet ta’ film tal-polyethylene terephthalate (PET) maħdum minn produttur esportatur wieħed fil-Brażil u minn produttur esportatur wieħed fl-Iżrael
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 fuq il-protezzjoni kontra importazzjonijiet li jinbiegħu bi prezz aktar baxx minn dak tas-suq li jkunu ġejjin minn Stati li mhumiex membri tal-Komunità Ewropea (1) (“ir-Regolament bażiku ta’ kontra l-bejgħ bi prezz aktar baxx minn dak tas-suq”), u l-aktar l-Artikoli 13 u 14 (5) miġjuba fih, u r-Regolament tal-Kunsill (KE) Nru 2026/97 tas-6 ta’ Ottubru 1997 fuq il-protezzjoni kontra l-importazzjonijiet sussidjati li jiġu minn pajjiżi li mhumiex membri tal-Komunità Ewropea (2) (“ir-Regolament bażiku ta’ kontra s-sussidji”), u l-aktar l-Artikoli 23 u 24(5) miġjuba fih,
Wara li kkonsultat il-Kumitat Konsultattiv,
Billi:
A. IL-PROĊEDURA
(1)
Bir-Regolament (KE) Nru 2597/1999 (3) (“ir-Regolament definittiv ta’ kontra s-sussidju”), il-Kunsill kien impona dazji protettivi li jvarjaw bejn 3,8% u 19,1% fuq l-importazzjonijiet ta’ film tal-polyethylene terephthalate (PET) (“film tal-PET”) li jkunu ġejjin mill-Indja.
(2)
Bir-Regolament (KE) Nru 1676/2001 (4) (“ir-Regolament definittiv ta’ kontra l-bejgħ bi prezz aktra baxx minn dak tas-suq”), il-Kunsill kien impona dazji kontra l-bejgħ bi prezz aktar baxx minn dak tas-suq li kienu jvarjaw minn 0% u 62,6% fuq l-importazzjonijiet ta’ film tal-PET li jkunu ġejjin mill-Indja.
(3)
Fis-6 ta’ Jannar 2004, il-Kummissjoni rċeviet talba, skond l-Artikolu 13(3) tar-Regolament bażiku ta’ kontra l-bejgħ bi prezz aktar baxx minn dak tas-suq u l-Artikolu 23 (2) tar-Regolament bażiku ta’ kontra s-sussidju, minn DuPont Teijin Films, Mitsubishi Polyester Film GmbH u Nuroll SpA biex din tistħarreġ l-allegat ksur li kien qed isir fil-miżuri ta’ kontra l-bejgħ bi prezz aktar baxx minn dak tas-suq u f’dawk protettivi, liema miżuri kienu ġew imposti fuq l-importazzjonijiet ta’ film tal-PET li jkunu ġejjin mill-Indja. Skond din it-talba, il-qerq li kien qed isir kien jikkonsisti fil-ġarr ta’ film tal-PET li joriġina mill-Indja permezz tal-Brażil u l-Iżrael lejn il-Komunità. Din it-talba kellha xhieda prima facie biżżejjed dwar il-fatturi stabbiliti fl-Artikolu 13(1) tar-Regolament bażiku ta’ kontra l-bejgħ bi prezz aktar baxx minn dak tas-suq u fl-Artikolu 23(1) tar-Regolament bażiku ta’ kontra s-sussidju.
(4)
Il-Kummissjoni tat bidu għal stħarriġ fl-allegat ksur tal-miżuri protettivi skond ir-Regolament (KE) Nru 283/2004 (5) u tal-miżuri ta’ kontra l-bejgħ bi prezz aktar baxx minn dak tas-suq bir-Regolament (KE) Nru 284/2004 (6) (“ir-Regolamenti tal-bidu ta’ l-istħarriġ”). Skond l-Artikoli 13(3) u 14(5) tar-Regolament bażiku ta’ kontra l-bejgħ bi prezz aktar baxx minn dak tas-suq u l-Artikoli 23(2) u 24(5) tar-Regolament bażiku ta’ kontra s-sussidju, l-Artikolu 2 tar-Regolamenti tal-bidu ta’ l-istħarriġ ordna lill-awtoritajiet tad-dwana biex mill-20 ta’ Frar 2004 dawn jibdew jirreġistraw l-importazzjonijiet ta’ film tal-PET li jkunu kkunsinnati mill-Brażil u mill-Iżrael, kemm jekk dawn ikunu ddikjarati li ġejjin mill-Brażil jew mill-Iżrael jew le.
(5)
L-Artikolu 2(3) tar-Regolamenti tal-bidu ta’ l-istħarriġ jipprovdi li l-Kummissjoni, b’Regolament, tista’ tordna lill-awtoritajiet tad-dwana biex jieqfu milli jkomplu jirreġistraw l-importazzjonijiet fil-Komunità ta’ prodotti maħduma minn produtturi li jkunu applikaw biex ikollhom eżenzjoni mir-reġistrazzjoni u li jkunu nstabu li ma jkunu għamlu l-ebda qerq fid-dazji ta’ kontra l-bejgħ bi prezz aktar baxx minn dak tas-suq u f’dawk protettivi, rispettivament.
B. IT-TALBIET GĦALL-EŻENZJONI
(6)
Sa għeluq iż-żmien stabbilit fl-Artikolu 3 tar-Regolamenti tal-bidu ta’ l-istħarriġ, il-Kummissjoni rċeviet talbiet għall-eżenzjoni mir-reġistrazzjoni u mill-miżuri minn produttur esportatur wieħed fil-Brażil, it-Terphane Ltda, BR 101, km 101, il-Belt ta’ Cabo de Santo Agostinho, l-Istat ta’ Pernambuco, il-Brażil (“Terphane”) u minn produttur esportatur wieħed fl-Iżrael, il-Jolybar Filmtechnic Converting Ltd (1987), Hacharutsim str. 7, Ind. Park Siim 2000, Natania South, 42504. Kaxxa Postali 8380, l-Iżrael (“Jolybar”).
Ċ. IL-PERJODU TA’ L-ISTĦARRIĠ
(7)
Il-perjodu ta’ l-istħarriġ kopra l-perjodu bejn l-1 ta’ Jannar 2003 sal-31 ta’ Diċembru 2003 (il-“PS”). It-tagħrif li kien inġabar mill-1998 sal-PS intuża biex ikunu mistħarrġa l-bidliet kollha fl-għamliet tal-kummerċ.
D. IR-RIŻULTATI DWAR IT-TERPHANE
(8)
It-Terphane wieġbet għall-kwestjonarji li ntbagħtulha mill-Kummissjoni matul l-istħarriġ. Il-Kummissjoni għamlet żjara ta’ verifika fil-bini tat-Terphane.
(9)
Matul il-PS it-Terphane esportat biss 10.6 tunnellati ta’ film tal-PET lejn il-Komunità. L-unika esportazzjoni li din il-kumpannija għamlet qabel dik li saret fil-PS kienet ta’ kwantità żgħira li seħħet fis-sena 2002. Skond it-tagħrif li nġabar din il-kumpannija m’għamlet l-ebda esportazzjonijiet oħrajn lejn il-Komunità matul il-PS. Barra minn hekk, kien stabbilit ukoll li t-Terphane hija manifattur u esportatur tal-film tal-PET u din tħaddem il-faċilitajiet tal-produzzjoni tagħha stess għall-proċess kollu tal-produzzjoni tal-prodott ikkonċernat. Il-film fornut lill-Komunità jinħadem mill-kumpnaija fil-faċilitajiet li kienu ġew stabbiliti qabel id-dħul fis-seħħ tal-miżuri fuq il-film tal-PET Indjan. Il-kumpannija qatt ma xtrat film tal-PET li kien ġej mill-Indja kemm matul jew qabel il-PS. Għalhekk, it-Terphane uriet li din ma għamlet l-ebda qerq fil-miżuri imposti fuq il-film tal-PET li kien ġej mill-Indja.
E. IR-RIŻULTATI DWAR IL-JOLYBAR
(10)
Il-Jolybar wieġbet għall-kwestjonarju mibgħut lilha mill-Kummissjoni matul il-perjodu ta’ l-istħarriġ. Il-Kummissjoni għamlet żjara ta’ verifika fil-bini tal-Jolybar.
(11)
L-unika kumpannija fl-Iżrael li kkooperat, il-Jolybar tqatta’, tipproduċi f’folji u tikkonverti film tal-PET mixtri u tbigħu bħala prodotti li jaqgħu taħt l-istess kodiċi tan-NM bħall-prodott ikkonċernat. Iżda, ġeneralment, dan ma jkunx ġej mill-Indja, u għalhekk ma jistax jitqies bħala l-prodott ikkonċernat. Il-kumpannija kienet ilha tforni film tal-PET lill-Komunità sa mis-snin disgħin. Il-film fornut lill-Komunità jinħadem mill-Jolybar f’faċilitajiet li kienu ġew stabbiliti qabel id-dħul fis-seħħ tal-miżuri fuq il-film tal-PET Indjan. Il-kwantitajiet ta’ film tal-PET li kienu esportati mill-Jolybar lejn il-Komunità mill-1999 sa l-2003 (il-PS) irduppjaw. Il-kumpannija spjegat li bħala regola ġenerali din ma tfornix film Indjan lill-konsumaturi tal-Komunità għaliex dawn jippreferu l-kwalitajiet tal-film Ewropew bħala materjal ta’ bażi għat-trattament mill-Jolybar. B’mod mhux tas-soltu, matul il-PS kwantità ta’ madwar tunnellata ta’ film Indjan kienet inġarret għal għand konsumatur wieħed tal-Komunità bħala parti minn kunsinna akbar li l-konsumatur kien jeħtieġ b’mod urġenti. Għalhekk, kien konkluż li kien hemm ġustifikazzjoni ekonomika biżżejjed għall-bidla fl-għamla tal-kummerċ stabbilita mill-Jolybar, li hija skond il-ħidmiet tagħha fis-suq tal-Komunità fejn għandu x’jaqsam il-film tal-PET maħdum minnhom.
F. KONKLUŻJONIJIET
(12)
Fid-dawl tar-riżultati t’hawn fuq, ir-reġistrazzjoni ta’ l-importazzjonijiet ta’ film tal-PET ikkunsinnat mill-Brażil u maħdum mit-Terphane u kkunsinnat mill-Iżrael u maħdum mill-Jolybar għandha tieqaf.
(13)
Kull deċiżjoni f’dan l-istadju li tkun tikkonċerna l-esportaturi għandha tkun limitata għall-eżenzjoni mir-reġistrazzjoni. Jekk, wara, il-Kunsill jadotta Regolamenti li jkunu jestendu l-miżuri ta’ kontra l-bejgħ bi prezz aktar baxx minn dak tas-suq skond l-Artikolu 13 tar-Regolament bażiku ta’ kontra l-bejgħ bi prezz aktar baxx minn dak tas-suq u l-Artikolu 23 tar-Regolament bażiku ta’ kontra s-sussidju, dan jista’ jiddeċiedi wkoll li jeżenta ċerti esportaturi minn dawn il-miżuri estiżi.
(14)
Għalhekk, il-Kummissjoni tqis bħala xieraq li din għandha temenda r-Regolamenti tagħha dwar il-bidu ta’ l-istħarriġ sakemm dawn ikollhom x’jaqsmu mar-reġistrazzjoni ta’ l-importazzjonijiet ta’ film tal-PET ikkunsinnati mill-Brażil (kemm jekk dan ikun iddikjarat li ġej mill-Brażil jew le) u mhux mar-reġistrazzjoni ta’ importazzjonijiet ta’ film tal-PET ikkunsinnati mill-Iżrael (kemm jekk dan ikun iddikjarat li ġej mill-Iżrael jew le).
(15)
Dan ir-Regolament huwa bbażat fuq riżultati li huma speċifiċi għat-Terphane u l-Jolybar u ma jippreġudika l-ebda deċiżjoni li l-Kunsill jista’ jieħu biex jestendi l-miżuri ta’ kontra l-bejgħ bi prezz aktar baxx minn dak tas-suq u l-miżuri protettivi fuq il-film tal-PET li jkun ġej mill-Indja għall-istess prodott li jkun ikkunsinnat mill-Brażil (kemm jekk dan ikun iddikjarat li ġej mill-Brażil jew) u mill-Iżrael (kemm jekk dan ikun iddikjarat li ġej mill-Iżrael jew le).
ADOTTAT DAN IR-REGOLAMENT:
Artikolu 1
Il-paragrafu li ġej għandu jiżdied ma’ l-Artikolu 2 tar-Regolament tal-Kummissjoni (KE) Nru 283/2004:
“Minkejja l-paragrafu 1, l-importazzjonijiet fuq il-prodott identifikat fl-Artikolu 1 u maħdumin mill-kumpanniji li ġejjin, m’għandhomx ikunu suġġetti għar-reġistrazzjoni:
Produttur
Kodiċi addizzjonali TARIC
TERPHANE LTDA, BR 101, km 101, il-Belt ta’ Cabo de Santo Agostinho, l-Istat ta’ Pernambuco, il-Brażil
A569
JOLYBAR FILMTECHNIC CONVERTING LTD (1987), Hacharutsim str 7, Ind. Park Siim 2000, Natania South, 42504, Kaxxa Postali 8380, l-Iżrael
A570”
Artikolu 2
Il-paragrafu li ġej għandu jiżdied ma’ l-Artikolu 2 tar-Regolament tal-Kummissjoni(KE) Nru 284/2004:
“Minkejja l-paragrafu 1, l-importazzjonijiet tal-prodott identifikat fl-Artikolu 1 li jinħadmu mill-kumpanniji li ġejjin m’għandhomx ikunu suġġetti għar-reġistrazzjoni:
Produttur
Kodiċi addizzjonali TARIC
TERPHANE LTDA, BR 101, km 101, Il-Belt ta’ Cabo de Santo Agostinho, l-Istat ta’ Pernambuco, il-Brażil
A569
JOLYBAR FILMTECHNIC CONVERTING LTD (1987), Hacharutsim str 7, Ind. Park Siim 2000, Natania South, 42504, Kaxxa Postali 8380, l-Iżrael
A570”
Artikolu 3
Dan ir-Regolament għandu jidħol fis-seħħ fil-jum ta’ wara dak tal-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar il-21 ta' Ottubru 2004.